Džihad došao i u Saudijsku Arabiju (16/5/03) - 2003-05-16
Napadi u Rijadu - poput napada od 11. rujna u Sjedinjenim Državama?
U današnjem pregledu pisanja američkog dnevnog tiska pozornost poklanjamo "New York Timesu". U članku pod naslovom “Saudijci su potreseni jer je džihad došao i na njihova vrata” ističe se kako su Saudijci uvijek mislili da se džihad događa negdje drugdje, ali nakon posljednjeg terorističkog napada u Rijadu medju 34 mrtvih bilo je i sedam njihovih sunarodnjaka, a vjerojatno je i većina bombaša-samoubojica iz te zemlje. “Ovog je puta sve bilo drugačije. To je bio napad protiv vlastitog naroda. Dobro organizirani, veliki napad, nešto kao 11. rujan u Americi samo s manjim posljedicama” – naglašava urednik saudijskog dnevnika "Al madine". Američki veleposlanik u Saudijskoj Arabiji – Robert Jordan – kaže...ukoliko ovo za Saudijce nije 11. rujan, onda je zasigurno - Pearl Harbor” “Slijetanje predsjednika Busha na nosač zrakoplova Abraham Lincoln, u vojnom avionu, u Top Gun stilu, ostat će zapamćeno kao jedan od najsmionijih trenutaka predsjedničkog teatra u američkoj povijesti” – ističe autor članka u "New York Timesu" koji piše o tome kako Bijela kuća održava image aktualnog predsjednika koristeći televiziju i tehnologiju kao što to nitko prije nije činio. Navodi se još jedan primjer: prije nekoliko dana gospodin Bush je o svom programu smanjenja poreza govorio u Indianapolisu. Osoblje Bijele kuće je prije početka TV prijenosa zamolilo ljude koji su se nalazili iza predsjednika da skinu kravate kako bi što više izgledali kao obični ljudi kojima će predsjednik tijekom govora poručiti da će izvući beneficije od smanjenja poreza. Ljudi koji se brinu o tome kako će predsjednikovi TV istupi izgledati okupljeni su iz nekoliko najvećih američkih televizijskih kuća. Oni, zajedno s pravom malom vojskom pomoćnika, uvijek budu prethodnica u mjestima gdje će gospodin Bush održati govore. Da sve to itekako košta pokazuje podatak da se posebna pozornost posvećuje svjetlu, pa je na godišnjicu obilježavanja terorističkih napada od 11. rujna Bijela kuća iznajmila ogromna Musco svjetla, koja se obično koriste na stadionima i rock koncertima, zatim su prebačena preko njujorške luke, da bi bila postavljena na vodu oko temelja Kipa slobode. Svjetla su, zatim, okrenuta na gore tako da je kip-simbol američke slobode, visok stotinjak metara, bio fantastično osvjetljen. Tijekom govora služio je kao izvrsna domoljubna pozadina dok se predsjednik obraćao Amerikancima sa susjednog otoka Ellis.